Lapkričio 30 dieną Gelgaudiškyje įvyko baigiamasis projekto „Eismo saugumas bendruomenėse“ renginys „Eismo saugumo metamorfozės Gelgaudiškyje“. Be vietinių gelgaudiškiečių – švietimo įstaigų, kultūros centro atstovų, projekto kūrėjų  bei įgyvendintojų, piešinių konkurso dalyvių, kupletų kūrėjų,  eismo dalyvių renginyje dalyvavo Sigita Grigaliūnienė, Lietuvos Respublikos Žemės ūkio rūmų specialistė su kaimo bendruomenėmis, Viktoras Kuznecovas, Lietuvos automobilių kelių direkcijos prie susisiekimo ministerijos eismo saugumo skyriaus vyriausiasis specialistas, Antanas Adrijonas, Lietuvos automobilių kelių direkcijos prie susisiekimo ministerijos ryšių su visuomene vyriausiasis specialistas, Vida Kutkaitytė ir Ieva Kucinaitė, Šakių rajono policijos komisariato Prevencijos poskyrio pareigūnės, nepilnamečių veiklos grupės vyr. specialistės.

Pirmasis į sceną „įvairavo“ Juras Pratusevičius,  gelgaudiškietis septintokas, Šakių cirko studijos „Šypsena" artistas. Jis parodė keletą cirko numerių, tačiau visiems renginio dalyviams palinkėjo taip nevažinėti gatvėse ir keliuose, juose reikia elgtis kultūringai ir atsakingai,.
Po išsamaus projekto vadovės Genutės Žilinskienės projekto veiklų pristatymo  į salę įriedėjo Gelgaudiškio vaikų darželio „Eglutė“ priešmokyklinio ugdymo grupės vaikai, vadovaujami auklėtojų Rūtos Vaičaitienės ir Vilijos Aukštuolienės. Vaikai nuotaikingai parodė vaizdelį apie saugų eismą ir palinkėjo visiems laikytis eismo taisyklių. Renginio vedančioji Pepė niekaip negalėjo atsigrožėti piešinių konkurso dalyvių piešiniais.  Iki spalio 5 dienos maži ir dideli miesto gyventojai buvo kviečiami dalyvauti piešinių konkurse „Matyk mane kelyje“ . Į šią veiklą aktyviai  įsijungė Gelgaudiškio vaikų darželio „Eglutė“ auklėtiniai bei jų tėveliai, Gelgaudiškio vidurinės (2 b klasės (mokytoja Onutė Unikauskienė),  4 a klasės (mokytoja Virginija Mačiulskienė),  1 klasės  (mokytoja Virginija Kasparaitienė)  ir specialiosios (7/8 klasių mokiniai, vadovaujami pedagogių Irenos Žemaitaitienės ir Elenos Mačiulaitienės.) mokyklų moksleiviai. Nupiešti 84 piešiniai iš jų 5 šeimų (Mariaus, Monikos, Ugnės Antanaičių, Vido, Jolantos, Adomo Blauzdžiūnų, Edgaro, Jūratės, Adomėlio Jevaičių, Tatjanos, Rimvydo, Edvino Meškų, Roko Bartkaus), kurias dalyvauti projekte paskatino auklėtoja Valerija Vilčinskienė. Komisijos atrinktų 6 autorių (Ugnė Patašiūtė 2b klasė, Karolina Jociūtė, 1 klasė, Mantas Lydekaitis, 6 metai, Naglis Kapilovas -5 metai, Gabrielė Žemaitytė, 5 metai - Mindaugas Bajerčius, 2b kl.).darbų pagrindu buvo sumaketuoti lipdukai, kurie  išdalinti autoriams, svečiams ir kitiems šventės dalyviams.
Kita vykdyto projekto veikla - kupletai saugaus eismo tema. Kupletų konkurse dalyvavo 13 kūrėjų (Virginija Bataitienė, Lionė Gabartienė, Irena Žemaitaitienė, Elena Mačiulaitienė, Algimantas Mureika, Žaneta Pratusevičienė, Sidona Mikštienė, Albinas Murauskas, Renata Balsevičienė, Šarūnė Balsevičiūtė ir Elzytė Plaušinaitytė, Paulina Janaitytė ir Samanta Pėdzevičiūtė  2 b klasė), kurie per rimuotą satyrinį žodį nusakė mūsų eismo dalyvių kultūrą ir jos trūkumus. Keletas jų tapo dainomis, kurias renginio metu nuotaikingai atliko  Edgaro Pilypaičio vadovaujamas merginų ansamblis.
Daug emocijų kiekvieno širdyje paliko filmo „Ne  vienas kelyje“ peržiūra. Tai akcijos ,,Pavyzdingas vairuotojas“ metu rugsėjo 15 dieną kūrybinės grupės slapta kamera  nufilmuota medžiaga. Akcijoje siekta išanalizuoti eismo dalyvių kultūrą. Gaila, kad tik 4 proc. per  53 minutes pravažiavusių  automobilių vairuotojų ir eismo dalyvių pasielgė kultūringai, t.y. pašalino kliūtį nuo važiuojamosios dalies. Tai Vincas Dabravolskis (Gelgaudiškio seniūnas), Stasys Kazlauskas, Darius  Aštrauskas, Deimantė Kordušaitė, Remigija Vaičaitytė, Erika Urbonavičiūtė. 
Saugių priemonių pristatymas.
„Džiaugiuosi projekto rezultatais: dažnai vaikštau Gelgaudiškio gatvėmis tamsoje, ant daugelio rankinių, rankovių matau atšvaitus, manau, kad informacija apie projektą išplito po visą bendruomenę, žmonės suprato, kad jie patys yra atsakingi už save, savo gyvybę, už savo šeimos narius. Tikiuosi, kad šis projektas prisidėjo prie teigiamų Gelgaudiškio bendruomenės saugaus eismo kultūros pokyčių“(G. Žilinskienė).
Dėkojame Vaikų darželio „Eglutė“ direktorei Vilmai Vidrienei ir kolektyvui už priėmimą bei pagalbą, organizuojant  šį renginį.

Už situaciją kelyje, filmuotą medžiagą, įgarsinimą dėkojame kūrybinei grupei: Linai Uždravienei, Rimvydui Puidokui, Sauliui Urbanavičiui, Karoliui Urbanavičiui, Daliai Kasperavičienei.

Dėkojame rėmėjui informaciniam leidiniui „Gelgaudukas“ – už pagalbą išleidžiant lipdukus.

Dėkojame projekto sumanytojams ir rėmėjams - Lietuvos automobilių kelių direkcijos prie susisiekimo ministerijos eismo saugumo skyriaus, žemės ūkio rūmų specialistams – už dalyvavimą renginyje ir skirtas šviesą atspindinčias priemones bei kitą informacinę medžiagą saugaus eismo tema.

Linkime saugaus važiavimo ir  kultūringo elgesio kelyje.
